**E-o liniște de vânt**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-o liniște de vânt, de parcă norii

și-aștern pe plopi tremurători argintul;

Prin macii sângerii - nemuritorii -

o ciută își croiește labirintul.

Din lanuri unduind câmpii bătrâne

răzbate șoapta spicelor cărnoase;

E-o liniște de vânt plutind prin grâne,

că sufletul a pâine îmi miroase.

E-o liniște de vânt, de parcă anii

și-au dăltuit pe tâmpla mea granitul;

Topiți în zboruri nalte, pelicanii

închid în cercuri albe infinitul.

Pădurea dunăreană se frământă

sub frunzele ce-ngână glas de ape;

E-o liniște de vânt, așa de sfântă,

că Dumnezeu îmi pare mai aproape.